Antti Lampinen oli Sami Jauhojärveä nopeampi Italian 35 kilometrin hiihtokisassa.

Sami Jauhojärvi kilpailee tällä kaudella maailmancupin ohella pitkien matkojen Ski Classic -sarjassa. JENNI GÄSTGIVAR

Suurelle yleisölle tuntematon suomalaismies Antti Lampinen pesi Sami" Musti" Jauhojärven Italian La Sgambeda -hiihdossa sunnuntaina.

Mittelössä lykittiin 35 kilometriä perinteisellä. Lampinen oli maalissa sijalla 25. Hän hävisi kilpailun voittajalle Norjan Anders Aucklandille 2.01.

Musti oli maalissa 28:s. Tappiota kärkeen tuli 2.16.

Norskien Johan Kjölstad oli kakkonen jaÖystein Pettersen kolmas.

Naisten sarjan voitto meni Sveitsin Seraina Bonerille. Katerina Smutna Itävallasta oli kakkonen ja Venäjän Julia Ivanova kolmas.

Mikkelin hiihtäjä

Antti Lampinen on vuonna 1983 syntynyt mies, joka edustaa Mikkelin Hiihtäjiä. Rukalla hän oli maailmancupin 15 kilometrin perinteisen tyylin kisassa 30. marraskuuta sijalla 76. Hän hävisi voittaja Iivo Niskaselle reilut kolme ja puoli minuuttia.

Lampinen on erikoistunut pitkien matkojen Ski Classic -sarjaan. Hän kilpailee kotimaisen Team Peltosen riveissä. Miehen kauden päätavoite on menestyä Ruotsin Wasaloppet -hiihdossa.

Jauhojärvi kiertää maailmancupin ohella pitkien matkojen kisoja. Miehen ohjelmassa on muun muassa legendaarinen Marcialonga.

Korjattu kello 22.05: Lampinen kilpailee Team Peltosen riveissä. Jutussa väitettiin aiemmin, että Lampinen kilpailisi itävaltalaisessa ammattilaistallissa.